Φτάνοντας βρήκαμε ένα πεντακάθαρο σπίτι με θέα τον ολοπράσινο λόφο της Φιλερήμου και μακριά από τους πολύβουους κεντρικούς δρόμους. Φτάσαμε βράδυ και αμέσως μας υποδέχθηκαν οι πολύ φιλόξενοι ιδιοκτήτες, ο κ. Μανόλης και η κ. Δέσποινα. Διαπιστώσαμε επίσης ότι το σπίτι είναι διακοσμημένο με το ωραίο στιλ και τις προσωπικές πινελιές της κ. Δέσποινας (κυριολεκτικά, γιατί ζωγραφίζει).
Το σπίτι είναι πολύ καλά εξοπλισμένο, άνετο και με μεγάλες βεράντες-μπαλκόνια, στα οποία μπορείς να καθίσεις και να απολαύσεις τη θέα και τη δροσιά. Παρόλο που έχεις την αίσθηση ότι βρίσκεται μακριά από την πόλη, στην πραγματικότητα με περπάτημα το πολύ μέχρι 10 λεπτά φτάνεις στον κεντρικό δρόμο της Ιαλυσού, όπου βρίσκεις πολύ κοντά εστιατόρια, καφετέριες, φούρνους, περίπτερο και άλλα πολλά. Υπάρχει επίσης στάση λεωφορείου, που πάει προς την παραλία και το κέντρο της πόλης της Ρόδου. Αν κάποιος διαθέτει και αυτοκίνητο, οι αποστάσεις είναι πολύ μικρές και μπορεί να πάει εύκολα παντού. Το σπίτι διαθέτει και χώρο στάθμευσης.
Ο κ. Μανόλης και η κ. Δέσποινα ήταν πάντα πρόθυμοι να μας εξυπηρετήσουν και έκαναν τη διαμονή μας πολύ πιο άνετη και ευχάριστη, κάτι που εκτιμήσαμε πάρα πολύ. Χαρήκαμε επίσης και με το παιχνίδι που κάναμε με την αξιαγάπητη σκυλίτσα τους, την Μπουμπού.
Η διαμονή μας σ' αυτό το σπίτι και η γνωριμία μας με τους ιδιοκτήτες έδωσαν ξεχωριστό νόημα στο ταξίδι μας!